Το Ημερολόγιο ενός Σπασίκλα: Ευκολάκι

Το Ημερολόγιο Ενός Σπασίκλα: Ευκολάκι (πρωτότυπος αγγλικός τίτλος: Diary of a Wimpy Kid: No Brainer) είναι το δέκατο όγδοο βιβλίο της σειράς Το Ημερολόγιο Ενός Σπασίκλα του Τζεφ Κίνι. Αποτελεί συνέχεια του Σκληρό Ροκ και προπομπό του Άσ'τα Βράστα. Το βιβλίο παρουσιάστηκε στις 17 Μαΐου 2023, ενώ η σκληρόδετη έκδοση κυκλοφόρησε στις 24 Οκτωβρίου 2023.

 Πλοκή 
Ο Γκρεγκ μοιράζεται τις απόψεις του για τον ανθρώπινο εγκέφαλο και λέει ότι τα παιδιά τον χρησιμοποιούν κυρίως στο σχολείο. Σχολιάζει την άτακτη συμπεριφορά των συμμαθητών του και εύχεται να σοβαρευτούν με την έναρξη της χρονιάς. Παράλληλα, αναφέρει ότι οι περισσότεροι δάσκαλοι διδάσκουν «πράγματα που δεν χρησιμεύουν πουθενά».

Όταν οι βαθμολογίες των διαγωνισμάτων στο γυμνάσιο του πέφτουν σε τόσο χαμηλά επίπεδα που γίνονται είδηση, η διευθύντρια κυρία Μάνσι απολύεται και ο επόπτης επαναφέρει από τη σύνταξη τον παλιό διευθυντή, τον κύριο Μπότομς. Ο Μπότομς κάνει πολλές αλλαγές, όπως την κατάργηση μαθημάτων και τη δημιουργία της λέσχης High Flyers Club, που στοχεύει στη βελτίωση των βαθμών, αλλά οδηγεί σε περισσότερη αντιγραφή στα διαγωνίσματα.

Η κυρία Ποντσνερ, εργαζόμενη στην τραπεζαρία, εισάγει το «fudgedog» (λουκάνικο σόγιας με σοκολάτα), το οποίο όμως προκαλεί μαζικές επισκέψεις στο ιατρείο και αποσύρεται, πριν επιστρέψει σε άλλη μορφή («fudgedog fingers»).

Ο Μπότομς καταστρώνει ιδέες για να συγκεντρώσει χρήματα για το σχολείο. Μία από αυτές ήταν να αλλάξει το όνομα του σχολείου. Η Σλακσβιλ προσφέρει να αλλάξει το όνομα σε «Slacksville Rules! Middle School». Παρόλο που η πόλη ήταν διατεθειμένη να πληρώσει το απαιτούμενο ποσό, ο Μπότομς αρνήθηκε λόγω μιας συνεχιζόμενης διαμάχης ανάμεσα στις δύο πόλεις (βλ. Το Ημερολόγιο ενός Σπασίκλα: Μεγάλη Ευκαιρία). Τελικά, η εταιρεία που παλιότερα έκανε απεντόμωση στο σχολείο προσφέρει να αλλάξει το όνομα σε «1-800-DED-BUGS Middle School» (από το τηλέφωνο της εταιρείας), το οποίο τελικά γίνεται και το νέο όνομα. Ο Μπότομς ξεκινάει επίσης το Platinum High Flyers Club, όπου αντί για καλούς βαθμούς, το μόνο που χρειαζόταν ήταν να πληρώνει κανείς 12,99 δολάρια τον μήνα. Η νέα λέσχη πρόσφερε περισσότερα προνόμια, όπως σοκολάτες σε κανονικό μέγεθος αντί για «μικρά σακουλάκια με φυστίκια». Οι μαθητές λάμβαναν επίσης ένα Platinum Pass που τους επέτρεπε να πηγαίνουν όπου ήθελαν και όποτε ήθελαν· και με τη δωρεά μπουρνουζιών και παντοφλών, σταμάτησαν να παρακολουθούν τα μαθήματα εντελώς. 

Αργότερα, οι γονείς του Γκρεγκ παρακολουθούν την ετήσια δημοπρασία του συλλόγου γονέων και κηδεμόνων, και, επειδή η μητέρα του Γκρεγκ είναι γραμματέας του συλλόγου, ο Γκρεγκ μπλέκει κι αυτός και δουλεύει ως σερβιτόρος. Κατά τη διάρκεια της ζωντανής δημοπρασίας, η μητέρα του Γκρεγκ πλειοδοτεί για τη θέση του «διευθυντή της ημέρας»· παρά τις υποδείξεις του πατέρα του να σταματήσει, εκείνη κερδίζει, κάνοντας τον Γκρεγκ διευθυντή για μία μέρα. Την επόμενη μέρα, ο Γκρεγκ πηγαίνει στο σχολείο και διαπιστώνει ότι ο διευθυντής βιαζόταν να φύγει, αφήνοντάς τον μπερδεμένο. Ο Γκρεγκ αναγκάζεται να αναλάβει τα καθήκοντα του διευθυντή και, αφού καταλαβαίνει πόσο αγχωτική είναι αυτή η θέση, αποφασίζει να παραιτηθεί μερικές ώρες πριν τελειώσει η μέρα, αφήνοντας το σχολείο χωρίς διευθυντή.

Λίγο αργότερα, η σχολική εφημερίδα ανακοινώνει ότι η πολιτεία απειλεί να κλείσει το σχολείο αν οι μαθητές αποτύχουν ξανά σε ένα τυποποιημένο τεστ την επόμενη εβδομάδα· και αν συμβεί αυτό, θα σταλούν σε δύο σχολεία γειτονικών πόλεων. Ο Γκρεγκ ανακαλύπτει ότι θα μεταφερθεί στο καλύτερο από τα δύο σχολεία, το Fulson Tech, ενώ ο φίλος του, Ρόουλι, θα σταλεί στο γυμνάσιο του Σλάκσβιλ. Όμως όταν ο Άλεξ Αρούντα, ένας από τους πιο έξυπνους μαθητές, εγγράφεται σε ιδιωτικό σχολείο, η λίστα αντιστρέφεται, με αποτέλεσμα οι μαθητές που θα πήγαιναν στο Fulson Tech να στέλνονται στο Σλακσβιλ και αντίστροφα, προκαλώντας πανικό στον Γκρεγκ. Το σχολείο του Γκρεγκ τα πάει άσχημα στο τεστ, καθώς οι μαθητές που πήγαν στο Fulson Tech δεν μπήκαν στον κόπο να προσπαθήσουν, ενώ οι μέλισσες εισέβαλαν στην τάξη. Η πολιτεία αρνείται να δώσει δεύτερη ευκαιρία, με αποτέλεσμα το σχολείο να κλείσει.

Αφού ανακαλύπτει ότι η ποιότητα εκπαίδευσης στο γυμνάσιο του Σλακσβιλ είναι ακόμη χαμηλότερη από αυτή του παλιού του σχολείου, ο Γκρεγκ αποκτά δημοτικότητα εκεί απλώς επειδή ξέρει να διαβάζει την ώρα και του δίνουν το παρατσούκλι «Άρχοντας του Χρόνου». Επανεισάγοντας τα fudgedogs στο γυμνάσιο του Σλακσβιλ (και αυξάνοντας παράλληλα τη δημοτικότητά του), ο Γκρεγκ αποκτά μια κοπέλα, τη Σόφι, μέσα στην πρώτη εβδομάδα και μαθαίνει ότι ο παππούς της είναι ο Λάρι Μακ, ιδρυτής του πρώην σχολείου του Γκρεγκ. Ο γιος του, Λάρι Μακ Τζούνιορ (πατέρας της Σόφι), θεωρεί τον Γκρεγκ έξυπνο παιδί λόγω της εκπαίδευσης που έλαβε στο παλιό του σχολείο, με αποτέλεσμα να το ξανανοίξει με το όνομα Larry Mack Junior Middle School. Οι πρώην μαθητές καλούνται να επιστρέψουν από το Σλακσβιλ και το Fulson Tech, ενώ η Σόφι χωρίζει τον Γκρεγκ (δεν ήθελε σχέση από απόσταση). Ένα ευφυές ρομπότ καθαρισμού που είχε εμφανιστεί νωρίτερα στο βιβλίο ορίζεται προσωρινός διευθυντής, αφού ο Μπότομς αρνήθηκε να επιστρέψει.

 Υποδοχή 
Το βιβλίο έλαβε γενικά θετικές κριτικές. Το Common Sense Media έδωσε στο βιβλίο 3 στα 5 αστέρια, ενώ η Σου Μόγκερ στο Glam Adelaide το εκθείασε, δίνοντάς του 4 στα 5 αστέρια. Το Kirkus Reviews σχολίασε: «Συνολικά λίγο υπερβολικό, αλλά σε μικρές δόσεις είναι ξεκαρδιστικό».

 Συνέχεια 
Μια συνέχεια, με τίτλο Το Ημερολόγιο Ενός Σπασίκλα: Άσ'τα Βράστα ανακοινώθηκε στις 22 Ιανουαρίου του 2024 και εκδόθηκε τον Οκτώβριο του 22 της ίδιας χρονιάς.

 Παραπομπές 

Κατηγορία:Το Ημερολόγιο ενός Σπασίκλα (σειρά)